Sébastien Haller

Sébastien Haller (s. 22. kesäkuuta 1994 Ris-Orangis) on ranskalais-norsunluurannikkolainen jalkapalloilija, pelipaikaltaan hyökkääjä. Hän edustaa Saksan Bundesliigassa pelaavaa Borussia Dortmundia.

Pariisin esikaupungissa Ris-Orangisissa ranskalaiselle isälle ja norsunluurannikkolaiselle äidille syntynyt Haller nousi ranskalaisseura Auxerren edustusjoukkueeseen kaudella 2012–2013 ja pelasi kolmen kauden aikana Ligue 2:ssa 50 ottelua, joissa hän teki kuusi maalia. Tammikuussa 2015 hän siirtyi alankomaalaiseen Utrechtiin ensin lainalle ja samana kesänä pysyvällä kaupalla. Hän pelasi Eredivisiessä 2,5 kauden aikana 82 ottelua ja teki niissä 41 maalia. Kaudella 2015–2016 hän oli 17 maalillaan joukkueensa paras ja koko liigan viidenneksi paras maalintekijä. Haller siirtyi kesällä 2017 saksalaisseura Eintracht Frankfurtiin ja voitti ensimmäisellä kaudellaan Saksan cupin. Hän pelasi kahden kauden aikana 60 Bundesliigan ottelua ja teki niissä 24 maalia. Kaudella 2018–2019 hän oli 15 maalillaan joukkueensa toiseksi paras ja koko liigan kymmenenneksi paras maalintekijä. Samalla kaudella hän pelasi myös kymmenen Eurooppa-liigan ottelua ja teki niissä viisi maalia.

Kesällä 2019 Haller siirtyi Englannin Valioliigan West Ham Unitediin. Hän teki kauden toisessa valioliigaottelussaan Watfordia vastaan kaksi maalia ja kolmannessa valioliigaottelussaan Norwich Cityä vastaan yhden maalin. Kauden seitsemännessä liigaottelussaan lokakuussa hän teki maalin Crystal Palacea vastaan, joulukuussa Southamptonia vastaan, uudenvuodenpäivänä Bournemouthia vastaan ja helmikuun viimeisenä päivänä jälleen Southamptonia vastaan. Hän pelasi kauden aikana 32 valioliigaottelua, joista 24 ottelua avauskokoonpanossa. Seitsemällä liigamaalillaan hän oli joukkueensa toiseksi paras maalintekijä. Seuraavalla kaudella hän pelasi 16 valioliigaottelua ja teki niissä kolme maalia, mutta tammikuussa 2021 hän siirtyi alankomaalaisseura Ajaxiin. Hän pelasi kevätkaudella Eredivisiessa 19 ottelua ja teki niissä 11 maalia. Alankomaiden cupin puolivälieräottelussa PSV Eindhovenia vastaan hän teki kaksi maalia Ajaxin voittaessa 2–1. Ajax voitti sekä liiga- että cupmestaruuden. Kaudella 2021–2022 hän teki ensimmäisessä Mestarien liigan ottelussaan Sportingia vastaan neljä maalia. Maalinteko jatkui ennätystahtiin myös seuraavissa otteluissa ja Hallerista tuli ensimmäinen viidessä ensimmäisessä Mestarien liigan ottelussaan yhdeksän maalia tehnyt pelaaja. Hän teki maalin myös kahdessa seuraavassa ottelussa, ja kauden saldoksi muodostui yksitoista maalia kahdeksassa ottelussa. Eredivisiessä hän voitti maalikuninkuuden tehtyään 31 ottelussa 21 maalia mukaan lukien hattutemppu Twenteä vastaan helmikuussa. Ajax voitti jälleen Alankomaiden-mestaruuden.

Heinäkuussa 2022 Haller siirtyi saksalaiseen Borussia Dortmundiin. Hänellä diagnosoitiin heinäkuussa 2022 kivessyöpä. Kemoterapiahoitojen ja kahden leikkauksen jälkeen hän palasi Dortmundin harjoituksiin tammikuussa 2023. Ensimmäisen kilpailullisen ottelunsa hän pelasi 22. tammikuuta bundesliigaottelussa FC Augsburgia vastaan. Hän teki loppukauden 19 liigaottelussa yhdeksän maalia ja antoi viisi maalisyöttöä. Toukokuussa hän teki kolmessa peräkkäisessä ottelussa yhteensä viisi maalia mukaan lukien kaksi maalia ja kaksi maalisyöttöä ottelussa Borussia Mönchengladbachia vastaan. Mestarien liigassa hän pelasi kaksi ottelua ilman maaleja.

Haller on pelannut Ranskan eri nuorisomaajoukkueissa 51 ottelua ja tehnyt niissä 25 maalia. Hän pelasi alle 17-vuotiaiden EM-kilpailuissa kolme ottelua ja teki kaksi maalia vuonna 2011. Saman ikäluokan MM-kilpailuissa hän teki neljässä ottelussa yhden maalin niin ikään 2011.  Vuonna 2020 hän siirtyi edustamaan äitinsä synnyinmaata Norsunluurannikkoa tehden ottelun voittomaalin heti debyytissään Madagaskaria vastaan. Hän pelasi Norsunluurannikon kaikki neljä ottelua vuonna 2022 järjestetyissä Afrikan-mestaruuskilpailuissa ja teki maalin alkulohko-ottelussa Sierra Leonea vastaan. Kaikkiaan hän on pelannut 17 maaottelua ja tehnyt viisi maalia. MM-karsintaotteluita hän on pelannut neljä ja tehnyt niissä kaksi maalia. Afrikan-mestaruuskilpailujen karsinnoissa hän on tehnyt viidessä ottelussaan kaksi maalia.

Lähteet 

Ranskalaiset jalkapalloilijat
Norsunluurannikkolaiset jalkapalloilijat
Vuonna 1994 syntyneet
Elävät henkilöt